text: Vuit carrers de Tàrrega ja compten amb noves bandes reductores de velocitat – Comarques de Ponent
  Des que es va anunciar la mesura el passat agost i fins a l'actualitat, l'Ajuntament de Tàrrega ha instal·lat noves bandes reductores de velocitat en vuit vials del nucli urbà. Així, els carrers del Nord, Santa Clara, Verge de Montserrat, Roger de Llúria, Blaia, Joan Brossa i les avingudes de Balaguer i Onze de Setembre compten ja a la calçada amb aquests nous elements que contribueixen significativament a millorar la seguretat viària. De fet, alguns dels ressalts s'han implantat al davant de passos de vianants. També en el cas de l'avinguda de l'Onze de Setembre, es tracta d'un indret que concentra equipaments socials i educatius. Les vies urbanes on s'ha implementat la mesura s'han fixat a partir de la darrera diagnosi de mobilitat realitzada per la Policia Local. L'avaluació es va dur a terme mitjançant un radar pedagògic mòbil, que detectà casos reiterats de vehicles que superaven el límit de velocitat. Així mateix, es van valorar peticions formulades pels veïns. En aquest sentit, també es preveu molt aviat de posar bandes reductores al carrer de Rosa Sensat.